BG Официален вестник на Европейския съюз C 276/14

Публикация съгласно член 18, параграф 2 от Регламент (ЕО) № 1898/2006 на Комисията на единния документ на защитено наименование за произход или защитено географско указание, регистрирано с Регламент (ЕО) № 1107/96 на Комисията съгласно член 17 от Регламент (ЕИО) № 2081/92 на Съвета

2013/C 276/07

ЕДИНЕН ДОКУМЕНТ

РЕГЛАМЕНТ (ЕО) № 510/2006 НА СЪВЕТА

относно закрилата на географски указания и наименования за произход на земеделски продукти и храни (1)

„MEL DO ALENTEJO“

ЕО №: PT-PDO-0117-0252-20.01.2011

ЗГУ ( ) ЗНП ( Х )

1. Наименование

„Mel do Alentejo“

2. Държава-членка или трета държава

Португалия

3. Описание на земеделския продукт или храна

3.1. Вид на продукта

Клас 1.4: Други продукти от животински произход (мед)

3.2. Описание на продукта, за който се отнася наименованието от точка 1

Продуктът се произвежда от пчели от вида Apis mellifera (ssp. Iberica) от цветния нектар на местната медоносна растителност. Медът със ЗНП „Mel do Alentejo“ се определя, както следва:

Монофлорен мед от: — френска лавандула (Lavandula stoechas L.), — евкалипт (Eucalyptus spp.), — портокалово дърво (Citrus spp.), — усойниче (Echium spp.).

Полифлорен мед.

3.3. Суровини (само за преработени продукти)

—

3.4. Фураж (само за продукти от животински произход)

Обилното и постоянно подхранване с изкуствена храна на пчелните колонии, произвеждащи меда със ЗНП „Mel do Alentejo“, е забранено.

По изключение в извънредни случаи на недостиг на храна или на стимулиране на роенето, пчелите могат да бъдат подхранвани при спазване на следните условия:

— пчелите се подхранват със сироп, приготвен от 2 части мед или бяла захар и 1 част вода.

Подхранването с изкуствена храна се извършва, когато в кошера няма надстройки или магазини за мед, и се преустановява една седмица преди тяхното поставяне.

3.5. Специфични етапи на производство, които трябва да бъдат извършени в определения географски район

Пчелните стопанства, в които се произвежда медът със ЗНП „Mel do Alentejo“, са разположени в определения географски район. Производителите се задължават писмено да декларират единствено меда от регистрираните кошери, намиращи се в географския район на наименованието за произход „Mel do Alentejo“.

3.6. Специфични правила за рязане, настъргване, опаковане и др.

Опаковките на „Mel do Alentejo“ представляват буркани от прозрачно безцветно стъкло, които побират до 1 000 g. Медът, предназначен за пряка консумация в сектора на хотелиерството, ресторантьорство и кетъринга, може да бъде предлаган под формата на индивидуални порции в херметически затворени опаковки от материали, предназначени за опаковане на хранителни продукти.

3.7. Специфични правила за етикетиране

На етикета трябва да присъстват логото на „Mel do Alentejo“ ЗНП и знакът за качество на инспекционния и сертификационния орган.

4. Кратко определение на географския район

Районът на производство на „Mel do Alentejo“ ЗНП се намира в границите на следните общини (concelhos): Alandroal, Alvito, Arraiolos, Barrancos, Beja, Borba, Cuba, Estremoz, Elvas, Évora, Ferreira do Alentejo, Fronteira, Montemor-o-Novo, Mora, Moura, Mourão, Portel, Redondo, Reguengos de Monsaraz, Serpa, Sousel, Vendas Novas, Viana do Alentejo, Vidigueira, Vila Viçosa.

5. Връзка с географския район

5.1. Специфична характеристика на географския район

Растителните, почвените и климатичните условия на географския район са типично средиземноморски. Това обуславя преобладаващата растителност, чийто специфичен характер оказва силно влияние както върху количеството, така и върху качеството на пчелната продукция.

Характерната растителност в района, за който се отнася наименованието за произход, се състои от френска лавандула, лауданум, тамянка, кумарка, лоницера, гъстоглавест магарешки бодил, леплива дитрихия, якобов спореж, усойниче, както и от флората, вирееща в характерните за Средиземноморието гори от корков и каменен дъб (montados).

От особено значение по отношение на наличния цветен нектар са и монокултурните слънчогледови, евкалиптови и портокалови насаждения.

Този географски район със съхранена природа и разнообразна медоносна растителност създава условия за добив на мед от цветен нектар с уникален аромат, приятен вкус и апетитна палитра цветове — от прозрачно жълто до кехлибарено.

Цветът на „Mel do Alentejo“ е специфичен за меда, произведен в района, и тази негова характеристика е особено ценена от потребителите, тъй като светлият мед е далеч по-предпочитан както в страната, така и в чужбина.

Малките местни стопанства произвеждат мед от векове, като пчеларството се е превърнало в истинска традиция, дълбоко вкоренена в културата на жителите на Alentejo.

5.2. Специфична характеристика на продукта

Физикохимичният, поленовият и органолептичният профил на „Mel do Alentejo“ ЗНП се определя, както следва:

а) физикохимични характеристики: съдържание на свободни киселини < 35 meq/kg; електропроводимост < 6,0 × 10–4 S/cm; колориметрия — всички нюанси между светложълто и кехлибарено; съдържание на хидроксиметилфурфурол (HMF) ≤ 10 mg/kg; съдържание на вода < 18,5 %; съдържание на пепел < 0,6 %.

б) мелисопалинология: Монофлорен мед Минимално съдържание на цветен прашец от френска лавандула (13 %), портокалово дърво (15 %), евкалипт и усойниче (40 %). Полифлорен мед Минимално съдържание от 5 % цветен прашец от поне един от следните видове: френска лавандула, усойниче, евкалипт, мащерка, розмарин, портокалово дърво и магарешки бодил.

5.3. Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

Природните условия, по-специално растителността, вирееща в горите от корков и каменен дъб, и наличието на слънчогледови, евкалиптови и портокалови насаждения в географския район обуславят специфичните характеристики на „Mel do Alentejo“ (посочени в точка 5.2).

Препратка към публикуваната спецификация

http://www.gpp.pt/Valor/DOP_IGP_ETG.html

(1) ОВ L 93, 31.3.2006 г., стр. 12. Заменен с Регламент (ЕС) № 1151/2012.